32006R1805
L 343/66
JURNALUL OFÍCIAL AL UNIUNII EUROPENE
REGULAMENTUL (CE) NR. 1805/2006 AL COMISIEI
din 7 decembrie 2006
de modificare a anexei I la Regulamentul (CEE) nr. 2377/90 al Consiliului de stabilire a unei proceduri comunitare pentru stabilirea limitelor maxime de reziduuri de produse medicinale veterinare în alimentele de origine animală în ceea ce privește tiamfenicolul, fenvaleratul și meloxicamul
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2377/90 al Consiliului din 26 iunie 1990 de stabilire a unei proceduri comunitare pentru stabilirea limitelor maxime de reziduuri de produse medicinale veterinare în alimentele de origine animală (1), în special articolul 2,
având în vedere avizul Agenției Europene pentru Medicamente, formulat de Comitetul pentru produse medicinale veterinare,
întrucât:
(1)
Toate substanțele farmacologic active utilizate în cadrul Comunității în medicamentele de uz veterinar destinate animalelor de la care se obțin produse alimentare ar trebui evaluate în conformitate cu Regulamentul (CEE) nr. 2377/90.
(2)
Tiamfenicolul a fost inclus în anexa I la Regulamentul (CEE) nr. 2377/90 pentru mușchiul, grăsimea, ficatul, rinichii și laptele de specii de bovine, precum și pentru mușchiul, pielea și grăsimea, ficatul și rinichii păsărilor de curte, cu excepția animalelor ale căror ouă sunt destinate consumului uman. Tiamfenicolul a fost, de asemenea, inclus în anexa III la același regulament pentru mușchiul, pielea și grăsimea, ficatul și rinichii de porcine. După examinarea informațiilor furnizate de partea care solicită stabilirea unor limite maxime ale reziduurilor pentru tiamfenicol la speciile porcine, se consideră necesară modificarea domeniului de aplicare al tiamfenicolului în anexa I la Regulamentul (CEE) nr. 2377/90 și extinderea acestuia la mușchiul, grăsimea, ficatul, rinichii și laptele tuturor animalelor de la care se obțin produse alimentare, cu excepția celor ale căror ouă sunt destinate consumului uman. Limitele maxime ale reziduurilor pentru grăsime, ficat și rinichi nu ar trebui să se aplice la pești.
(3)
Fenvaleratul a fost inclus în anexa III la Regulamentul (CEE) nr. 2377/90 pentru mușchiul, grăsimea, ficatul, rinichii și laptele de specii de bovine. Aceste limite maxime provizorii ale reziduurilor au expirat la 1 iulie 2006. După examinarea informațiilor furnizate de partea care solicită stabilirea unor limite maxime definitive ale reziduurilor de fenvalerat la specia bovină, se consideră necesară includerea fenvaleratului în anexa I la Regulamentul (CEE) nr. 2377/90 pentru mușchiul, grăsimea, ficatul, rinichii și laptele de specii de bovine.
(4)
Meloxicamul a fost inclus în anexa I la Regulamentul (CEE) nr. 2377/90 pentru mușchiul, ficatul și rinichii bovinelor, porcinelor și ecvideelor, precum și pentru laptele de specii de bovine. După examinarea unei cereri de stabilire a unor limite maxime ale reziduurilor de meloxicam la iepuri și caprine, se consideră necesară modificarea domeniului de aplicare al meloxicamului în această anexă pentru mușchiul, ficatul și rinichii iepurilor și caprinelor, precum și pentru laptele de specii de caprine.
(5)
Prin urmare, Regulamentul (CEE) nr. 2377/90 ar trebui modificat în consecință.
(6)
Ar trebui să se prevadă un termen suficient înainte de intrarea în vigoare a prezentului regulament pentru a permite statelor membre să procedeze, în conformitate cu dispozițiile prezentului regulament, la orice adaptare necesară autorizațiilor de introducere pe piață a medicamentelor de uz veterinar în cauză, acordate în conformitate cu Directiva 2001/82/CE a Parlamentului European și a Consiliului din 6 noiembrie 2001 de instituire a unui cod comunitar cu privire la produsele medicamentoase veterinare (2).
(7)
Măsurile prevăzute de prezentul regulament sunt conforme cu avizul Comitetului permanent pentru produse medicinale veterinare,
ADOPTĂ PREZENTUL REGULAMENT:
Articolul 1
Anexa I la Regulamentul (CEE) nr. 2377/90 se modifică în conformitate cu anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică de la 8 februarie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 decembrie 2006.